Γιουβέτσι αστακού
Μια συνταγή από το Σίγρι της Λέσβου όπου είχαν τόσους αστακούς που τους πετούσαν πίσω στη θάλασσα! Όταν τους καταδέχονταν, έφτιαχναν αυτό το νόστιμο γιουβέτσι.
2 αστακουδάκια, συνολικά περίπου 1 κιλό, 2 κρεμμύδια ξερά, ψιλοκομμένα, 250 γρ. κριθαράκι χοντρό, 5 κουτ. σούπας φύλλα φρέσκου βασιλικού ή μαϊντανού, ψιλοκομμένα, 2 σκελίδες σκόρδο, ψιλοκομμένες, 1 πιπεριά Φλωρίνης, ψιλοκομμένη, 1 κουτ. σούπας βούτυρο, 40 ml ούζο, 250 ml σάλτσα ντομάτας, 1 κουτ. γλυκού μπούκοβο ή όσο μας αρέσει, 100 ml ελαιόλαδο, αλάτι, πιπέρι φρεσκοτριμμένο
Για το γιουβέτσι αστακού, βάζουμε τα αστακουδάκια σε κατσαρόλα με νερό που να τα σκεπάζει και τα βράζουμε για περίπου 15 λεπτά σε δυνατή φωτιά. Τα βγάζουμε να κρυώσουν και κρατάμε το ζουμί τους ζεστό.Παράλληλα, σε μια κατσαρόλα ζεσταίνουμε το ελαιόλαδο σε μέτρια φωτιά και σοτάρουμε τα κρεμμύδια, τον βασιλικό ή τον μαϊντανό, τα σκόρδα, την πιπεριά και το μπούκοβο για περίπου 5 λεπτά, μέχρι να μαραθούν τα λαχανικά.Κόβουμε τους αστακούς σε μεγάλα κομμάτια μαζί με το κέλυφός τους (!) και τους προσθέτουμε στην κατσαρόλα. Προσθέτουμε το βούτυρο και αλατοπίπερο, ανακατεύουμε και μαγειρεύουμε για περίπου 5 λεπτά. Σβήνουμε με το ούζο και αφήνουμε 2-3 λεπτά να εξατμιστεί το αλκοόλ.Αφαιρούμε τους αστακούς με τρυπητή κουτάλα. Ρίχνουμε στην κατσαρόλα τη σάλτσα ντομάτας και 2 φλιτζάνια (περίπου 500 ml) από τον ζωμό του αστακού. Μόλις πάρει βράση, προσθέτουμε το κριθαράκι, ανακατεύουμε και χαμηλώνουμε τη φωτιά. Μαγειρεύουμε για περίπου 15-20 λεπτά ή μέχρι να χυλώσει και να μαγειρευτεί η μανέστρα. Ξαναβάζουμε τους αστακούς στην κατσαρόλα να ζεσταθούν (οι ντόπιοι βάζουν τα κομμάτια ακαθάριστα, εμείς μπορούμε να βάλουμε μόνο τα ψαχνά τους), ανακατεύουμε καλά και σερβίρουμε γιουβέτσι αστακού αμέσως.
Αστακός,Κριθαράκι